Produkty a služby v roku 2012 (2011)

Kurzy, semináre a konferencie Akadémia zorganizovala 82 (88) pobytových aktivít (kurzov, seminárov a konferencií). Podľa posúdenia hodnotenia činností zostáva celková spokojnosť s aktivitami akadémie a jej výsledkami v oblasti vzdelávania na úrovni 93 % (93 %). Akadémia spojila 2 098(2 043) úradníkov orgánov činných v trestnom konaní a 772 (784) školiteľov z 33 (37) krajín (členských štátov EÚ a tretích krajín) a 27 orgánov EÚ a medzinárodných orgánov. Miera účasti (účasť/dostupné miesta) výrazne vzrástla a dosiahla 96 % (80 %), čo poukazuje na zvýšený dopyt po odborných školeniach akadémie. Samotná akadémia usporiadala 15 (17) aktivít na podporu siete a iniciovala proces podávania žiadostí o granty na rok 2013. Do nasledujúceho kalendárneho roka neboli preložené žiadne aktivity. Vonkajšie vzťahy Politika vonkajších vzťahov: CEPOL pokračuje v úspešnej spolupráci so strategickými partnermi, s partnerskými agentúrami a inštitúciami EÚ vrátane Európskej služby pre vonkajšiu činnosť a akadémia bola jasne označená za jedného z kľúčových poskytovateľov odborného vzdelávania pre policajných úradníkov zúčastňujúcich sa policajných misií EÚ. Úspešným výsledkom rokovaní akadémie v roku 2012 boli dve dohody uzavreté s Moldavskom a Albánskom. Vypracúvanie príručiek odborného vzdelávania a (spoločných) učebných osnov V roku 2012 vydal Úrad pre vydávanie publikácií Európskej únie príručku pre školiteľov siete SIRENE. Táto príručka sa poskytla vzdelávaciemu výboru SIRENE a Generálnemu sekretariátu Rady Európskej únie a využívala sa v rámci činnosti SIRENE zameranej na odbornú prípravu školiteľov (SIRENE Train and Trainers). Štyri spoločné učebné osnovy boli aktualizované a jedny učebné osnovy boli dokončené na základe dohody o grante. Ide o osnovy na tieto témy: domáce násilie, pranie špinavých peňazí, etika polície a predchádzanie korupcii, obchodovanie s ľuďmi (aktualizované) a civilné krízové riadenie (dokončené). Spoločné učebné osnovy týkajúce sa úradu Europol aktualizoval Europol s pomocou akadémie v súlade s memorandum o porozumení (článok 4 rozhodnutia č. 1/2007/GB). (V roku 2011: 0 spoločných učebných osnov, 1 vypracovaná príručka odborného vzdelávania). Výskum a veda Po intenzívnom prípravnom úsilí pri príležitosti Európskej policajnej vedecko-výskumnej konferencie akadémie v roku 2012 bola akcia v rámci hlavy „Policajná veda v Európe: Projekt, pokrok a odhady“, ktorá prilákala 120 účastníkov z členských štátov i z medzinárodnej obce, považovaná za úspech. Na internetovej stránke bolo uverejnené jedno nové vydanie „Európskeho vedecko-výskumného bulletinu“. Elektronická knižnica sa rozrastá a pravidelne sa používa ako zdroj informácií pre registrovaných užívateľov elektronickej siete. Európsky policajný výmenný program Európsky policajný výmenný program akadémie na rok 2012 sa týkal: — vyšších policajných úradníkov a školiaceho personálu, — veliteľov, — študijných návštev v Europole, v agentúrach Frontex a EMCDDA a v úrade OLAF, — spoločnej študijnej návštevy v Europole a Eurojuste pre východnú ESP, Turecko a krajiny západného Balkánu. Program obsahoval témy vychádzajúce z priorít Štokholmského programu, politického cyklu EÚ, ako aj z požiadaviek členských štátov. Výmenné pobyty sa organizujú na dvojstrannom základe, trvajú maximálne 12 kalendárnych dní a minimálne 5 pracovných dní. V uvedených organizáciách sa uskutočnili troj až päťdňové študijné pobyty. Spoločná študijná návšteva bola výhradne zameraná na krajiny západného Balkánu, Turecko a krajiny Východného partnerstva v rámci európskej susedskej politiky. Na túto študijnú návštevu vyslali svojich zástupov tieto krajiny: Albánsko, Arménsko, bývalá Juhoslovanská republika Macedónsko, Moldavsko, Čierna Hora, Srbsko a Turecko. Spolu sa na nej zúčastnilo 293 (292) účastníkov z 25 členských štátov a uvedených krajín. Rozpočet programu bol približne 800 000 EUR a financovala ho akadémia. Elektronická sieť (e-Net) Elektronickú sieť akadémie e-Net navštívilo 263 450(109 000) individuálnych návštevníkov a na konci roku 2012 zaznamenala 13 189(9 283) registrovaných používateľov (nárast o 42 % oproti údajom ku koncu roka 2011). Stretnutie národných manažérov e-Net sa uskutočnilo v decembri. Systém akadémie na riadenie vzdelávania (Learning Management System – LMS) sa ukázal ako veľmi úspešný pri podpore činností akadémie a tiež ako platforma na zdieľanie informácií v rámci siete CEPOL. K dispozícii boli aj otvorené platformy, kde sa mohli odborné komunity v kontexte vzdelávacej siete navzájom a spolu jednoducho vzdelávať s využitím internetových technológií. Elektronické vzdelávanie Akadémia vytvorila v roku 2012 4 (5) modulov elektronického vzdelávania týkajúcich sa spoločných vyšetrovacích tímov, Lisabonskej zmluvy, SIRENE a obchodovania s ľuďmi. Moduly môžu využívať pracovníci orgánov činných v trestnom konaní na profesionalizáciu kdekoľvek a kedykoľvek a na podporu celoživotného vzdelávania a individuálneho samovzdelávania. V období od 1. januára 2012 do 6. januára 2013 sa na online moduly vzdelávania zaregistrovalo spolu 1 961(1 765) jednotlivých užívateľov. Do 31. decembra 2012 sa uskutočnilo 21 (18) plánovaných online seminárov (internetových seminárov) CEPOL-u na tému zaisťovania bezpečnosti, ako aj vzdelávania a odbornej prípravy policajtov, ktoré prilákali 1 310 účastníkov. Ďalších 9 internetových seminárov sa uskutočnilo na základe ad hoc potrieb CEPOL-u a členských štátov, čo predstavovalo ďalších 357 účastníkov, a celkový počet účastníkov internetových seminárov CEPOL-u v roku 2012 dosiahol 1 667(398).